Die NG gemeente Wespoort is in ’n gemeente van die Nederduitse Gereformeerde Kerk met sy middelpunt in die Pretoriase voorstad Danville, hoewel die gemeente ’n veel groter gebied beslaan ná die inlywing van die gemeentes Pretoria-Wes (gestig in 1925), Ebenhaeser (1951), Kwaggasrand (1974) en Pretoria-Polisiekollege (1963). In 1985 het dié vyf samestellende dele altesaam 3 736 belydende lidmate en 850 studente-lidmate gehad. Dertig jaar later, in 2015, was Wespoort se belydendelidmaattal 1 300. Onder bokseile, in 'n hoek van die skoolgrond, het die stigtingsvergadering op 22 Januarie 1949 saamgekom om die gemeente van die moedergemeente, Quaggapoort, af te stig. Ons gemeentelike feesalbum skryf nagenoeg drie jaar later: “Dit was werklik in ieder opsig 'n daad van geloof. 'n Betreklik klein getal huisgesinne moes sonder enige kapitale bate of hulp van enige andere gemeente die eerste fondament grawe en die eerste stene aandra. Maar, soos in die dae van Nehemia, was die hart van die volk gewillig om te bou.